b'\n_START_ARTICLE_\nJuozas Mikul\xc4\x97nas\n_START_PARAGRAPH_\nJuozas Mikul\xc4\x97nas (1902 m. sausio 20 d. Debeikiuose, Anyk\xc5\xa1\xc4\x8di\xc5\xb3 raj. \xe2\x80\x93 1952 m. baland\xc5\xbeio 29 d. Alytuje) \xe2\x80\x93 vargonininkas, chorvedys ir pedagogas.\n_START_SECTION_\nBiografija\n_START_PARAGRAPH_\n1925\xe2\x80\x931928 m. lank\xc4\x97 \xc5\xa0v. Cecilijos draugijos organizuojamus vargoninink\xc5\xb3 kursus ir Klaip\xc4\x97dos konservatorijos rengiamus muzikos mokytoj\xc5\xb3 kursus. 1939 m. prie Lietuvos \xc5\xa1vietimo ministerijos (Kauno \xe2\x80\x9eAu\xc5\xa1ros\xe2\x80\x9c mergai\xc4\x8di\xc5\xb3 gimnazijoje) eksternu i\xc5\xa1laik\xc4\x97 gimnazijos a\xc5\xa1tuoni\xc5\xb3 klasi\xc5\xb3 baigimo egzaminus._NEWLINE_1937\xe2\x80\x931940 m. vargonuoti mok\xc4\x97si Kauno konservatorijoje. Jo mokytojais buvo Jonas Bendorius, Nikodemas Martinonis, Kazys Matiukas, Aleksandras Ka\xc4\x8danauskas, Konradas Kaveckas, Antanas Ra\xc4\x8di\xc5\xabnas ir kiti tuometiniai muzikai._NEWLINE_1923\xe2\x80\x931928 m. vargonininkavo Pu\xc5\xa1aloto (Pasvalio raj.), 1928\xe2\x80\x931932 m. \xe2\x80\x93 Skreboti\xc5\xa1kio (Pasvalio raj.) parapijose, 1932\xe2\x80\x931936 m. \xe2\x80\x93 Debeikiuose (Anyk\xc5\xa1\xc4\x8di\xc5\xb3 raj.) ir Kirdeikiuose (Utenos raj.), 1936\xe2\x80\x931940 m. \xe2\x80\x93 Raudondvaryje (Kauno raj.). Visur tur\xc4\x97jo suorganizav\xc4\x99s ba\xc5\xbenytinius chorus, kuriuos pareng\xc4\x97 visoms Lietuvos dain\xc5\xb3 \xc5\xa1vent\xc4\x97ms Kaune._NEWLINE_1940\xe2\x80\x931941 m. \xe2\x80\x93 Kauno 2-osios ugniagesi\xc5\xb3 komandos choro ir pu\xc4\x8diam\xc5\xb3j\xc5\xb3 orkestro vadovas, 1941\xe2\x80\x931949 m. vargonininkavo ir vadovavo chorui Marijampol\xc4\x97je. 1949\xe2\x80\x931950 m. \xe2\x80\x93 Prien\xc5\xb3 \xe2\x80\x9e\xc5\xbdiburio" gimnazijos ir Balbieri\xc5\xa1kio progimnazijos muzikos mokytojas ir chor\xc5\xb3 vadovas. 1950\xe2\x80\x931952 m. \xe2\x80\x93 Alytaus mokytoj\xc5\xb3 seminarijos ir 1-osios septynmet\xc4\x97s mokyklos muzikos mokytojas ir chor\xc5\xb3 vadovas._NEWLINE_Su mokykl\xc5\xb3 chorais pasirodydavo koncertuose, pareng\xc4\x97 pirmosioms pokario met\xc5\xb3 dain\xc5\xb3 \xc5\xa1vent\xc4\x97ms. Dirbdamas \xc4\xafvairiose parapijose ir pasteb\xc4\x97j\xc4\x99s muzikai gabius vaikus, mok\xc4\x97 juos muzikos ra\xc5\xa1to, skambinti pianinu ir vargonuoti. Jo buv\xc4\x99 mokiniai Vytautas Pu\xc4\x8dinskas, Vytautas Kurklinskas, N. Jautakien\xc4\x97 ir kiti tapo muzikais profesionalais. Dukt\xc4\x97 Laimut\xc4\x97 Leimonien\xc4\x97-Mikul\xc4\x97nait\xc4\x97 irgi tapo muzikos mokytoja ir chorvede.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'